РЕПУБЛИКА СРБИЈА

НАРОДНА СКУПШТИНА

01 Број 06-2/109-20

22. октобар 2020. године

Б е о г р а д

**З А П И С Н И К**

**ПРВЕ СЕДНИЦЕ НАРОДНЕ СКУПШТИНЕ РЕПУБЛИКЕ СРБИЈЕ У ДВАНАЕСТОМ САЗИВУ, ОДРЖАНЕ 3. АВГУСТА И 22. ОКТОБРА 2020. ГОДИНЕ**

Прва седница Народне скупштине почела је у 10,00 часова.

Првој седници Народне скупштине, у складу са чланом 3. Пословника Народне скупштине, председавала је Смиља Тишма, најстарији народни посланик, којој су у раду помагали по један најмлађи народни посланик са четири изборне листе које су добиле највећи број посланичких места и то: Никола Лазић, најмлађи народни посланик са Изборне листе АЛЕКСАНДАР ВУЧИЋ – ЗА НАШУ ДЕЦУ, Дубравка Краљ, најмлађи народни посланик са Изборне листе ИВИЦА ДАЧИЋ – „Социјалистичка партија Србије (СПС), Јединствена Србија (ЈС) – Драган Марковић Палма“, Софија Максимовић, најмлађи народни посланик саИзборне листе АЛЕКСАНДАР ШАПИЋ – ПОБЕДА ЗА СРБИЈУ и Нандор Киш, најмлађи народни посланик са Изборне листе Савез војвођанских Мађара–Иштван Пастор, као и Срђан Смиљанић, генерални секретар Народне скупштине и Бранко Маринковић,заменик генералног секретара Народне скупштине.

Отварајући Прву седницу Народне скупштине, председавајућа је честитала народним посланицима на избору и поверењу које су им указали грађани Републике Србије и пожелела им успех у будућем раду, после чега је интонирана химна „Боже правде“.

Председавајућа је обавестила да, према подацима којима располаже Служба Народне скупштине, Првој седници присуствује 190 народних посланика и да, сагласно члану 105. став 1. Устава Републике Србије и члану 88. став 5. Пословника Народне скупштине, постоје услови за рад и одлучивање.

Председавајућа је подсетила да Народна скупштина на Првој седници ради по дневном реду, који је одређен чланом 101. Устава Републике Србије, чланом 16. Закона о Народној скупштини и чланом 4. Пословника Народне скупштине.

Сагласно наведеним одредбама, тако одређени дневни ред је следећи:

**1. Потврђивање мандата народних посланика,**

**2. Избор председника Народне скупштине,**

**3. Избор потпредседника Народне скупштине,**

**4. Именовање генералног секретара Народне скупштине,**

**5. Избор чланова радних тела Народне скупштине.**

Затим је Народна скупштина прешла на рад по дневном реду.

**1. тачка дневног реда – ПОТВРЂИВАЊЕ МАНДАТА НАРОДНИХ ПОСЛАНИКА**

Председавајућа је подсетила народне посланике на одредбе чл. 5. и 6. Пословника Народне скупштине, којима је прописан начин и поступак потврђивања мандата народних посланика у Народној скупштини, као и на одредбу члана 101. став 4. Устава Републике Србије, према којој је Народна скупштина конституисана потврђивањем мандата две трећине народних посланика.

Затим је председавајућа предложила да се у Комисију за утврђивање сагласности уверења о избору за народног посланика са Извештајем Републичке изборне комисије о спроведеним изборима за народне посланике Народне скупштине, изаберу народни посланици:

1. Александар Марковић, изабран са Изборне листе АЛЕКСАНДАР ВУЧИЋ – ЗА НАШУ ДЕЦУ,

2. Угљеша Марковић, изабран са Изборне листе ИВИЦА ДАЧИЋ – „Социјалистичка партија Србије (СПС), Јединствена Србија (ЈС) – Драган Марковић Палма“ и

3. Александра Чамагић**,** изабрана са Изборне листе АЛЕКСАНДАР ШАПИЋ – ПОБЕДА ЗА СРБИЈУ.

Народни посланици су, већином гласова (од 241 присутног народног посланика, 235 је гласало за, против и уздржаних није било, а шест није гласало), прихватила овај предлог, чиме је образована Комисија за утврђивање сагласности уверења о избору за народног посланика са Извештајем Републичке изборне комисије о спроведеним изборима за народне посланике Народне скупштине.

Председавајућа је обавестила народне посланике да ће Комисија одмах одржати седницу у сали I у партеру, да прекида рад седнице до пријема Извештаја Комисије за утврђивање сагласности уверења о избору за народног посланика са Извештајем Републичке изборне комисије о спроведеним изборима за народне посланике Народне скупштине и да ће Народна скупштина са радом наставити након паузе од 60 минута.

После паузе, седница је настављена у 11 часова и 20 минута.

Председавајућа је подсетила народне посланике да су уз сазив ове седнице примили Извештај Републичке изборне комисије о спроведеним изборима за народне посланике Народне скупштине, као и да им је, пре наставка седнице, уручен Извештај Комисије за утврђивање сагласности уверења о избору за народног посланика са Извештајем Републичке изборне комисије о спроведеним изборима за народне посланике Народне скупштине.

Након што је известилац Комисије Александар Марковић, обавестио да је свих 250 уверења о избору за народне посланике у сагласности са Извештајем Републичке изборне комисије о спроведеним изборима за народне посланике Народне скупштине, председавајућа је, сагласно члану 27. став 5. Закона о избору народних посланика и члану 6. Пословника Народне скупштине, на основу Извештаја Комисије за утврђивање сагласности уверења о избору за народног посланика са Извештајем Републичке изборне комисије о спроведеним изборима за народне посланике, констатовала да је Републичка изборна комисија поднела Извештај о спроведеним изборима и да је свих 250 уверења о избору за народне посланике у сагласности са Извештајем Републичке изборне комисије о спроведеним изборима за народне посланике Народне скупштине, чиме је потврђен мандат свим народним посланицима.

На тај начин, потврђен је мандат за 250 следећих народних посланика: Андријана Аврамов, Слободан Алавања, Загорка Алексић, Светозар Андрић, Верољуб Арсић, проф. др Марко Атлагић, Драгољуб Ацковић, Душан Бајатовић, Арђенд Бајрами, Небојша Бакарец, Милош Банђур, Драгана Баришић, Ненад Барош, Муамер Бачевац, Ана Белоица, Надије Бећири, Игор Бечић, Бобан Бирманчевић, Жарко Богатиновић, Марко Богдановић, Сандра Божић, Зоран Бојанић, Младен Бошковић, Драгана Бранковић Минчић, Јосип Броз, Славиша Булатовић, Братимир Васиљевић, Невена Веиновић, Јелисавета Вељковић, Данијела Вељовић, Анамарија Вичек, Соња Влаховић, Никола Војиновић, Милимир Вујадиновић, Данијела Вујичић, Милош Вучевић, Владан Глишић, Маја Гојковић, Владимир Граховац, Маја Грбић, Младен Грујић, Ђорђе Дабић, Тијана Давидовац, Ивица Дачић, Милица Дачић, Радомир Дмитровић, проф. др Зоран Драгишић, Милован Дрецун, Владимир Ђукановић, Марко Ђурић, Невена Ђурић, Милан Ђурица, Нинослав Ерић, Јелена Жарић Ковачевић, Илија Животић, Владан Заграђанин, Марко Зељуг, Муамер Зукорлић, Наташа Ивановић, др Весна Ивковић, Милан Илић, Енис Имамовић, Биљана Јаковљевић, Томислав Јанковић, Станислава Јаношевић, Крсто Јањушевић, Марија Јевђић, Виктор Јевтовић, Миланка Јевтовић Вукојичић, Сања Јефић Бранковић, Миленко Јованов, Александар Јовановић, Бранимир Јовановић, Јадранка Јовановић, Марија Јовановић, Наташа Јовановић, Михаило Јокић, Сандра Јоковић, Немања Јоксимовић, Никола Јоловић, Александар Југовић, Братислав Југовић, Атила Јухас, Шаип Камбери, Рајко Капелан, Јасмина Каранац, Ана Караџић, Драгомир Карић, Лука Кебара, Дејан Кесар, Нандор Киш, Весна Кнежевић, Елвира Ковач, Борисав Ковачевић, Горан Ковачевић, Јован Колунџија, Ђорђе Комленски, Мирослав Кондић, мр Ђорђе Косанић, Невенка Костадинова, Маријана Крајновић, Дубравка Краљ, Весна Кришанов, Милан Кркобабић, Стефан Кркобабић, Ненад Крстић, Селма Кучевић, Никола Лазић, Дарко Лакетић, Сања Лакић, Јанко Лангура, Марија Лековић, Миодраг Линта, Наташа Љубишић, Софија Максимовић, Љиљана Малушић, Владимир Маринковић, Љубомир Марић, Владица Маричић, Небојша Марјановић, Александар Марковић, Весна Марковић, Драган Д. Марковић, Драган М. Марковић, проф. др Предраг Марковић, Угљеша Марковић, др Александар Мартиновић, Илија Матејић, Верољуб Матић, Рајка Матовић, Маја Мачужић Пузић, Јелена Мијатовић, др Милорад Мијатовић, Милија Милетић, Светлана Милијић, Горан Милић, Ђорђе Милићевић, Милосав Милојевић, Велибор Милојичић, Ана Миљанић, Александар Мирковић, Вук Мирчетић, Ненад Митровић, Жарко Мићин, Јелена Михаиловић, Наташа Михаиловић-Вацић, Марко Младеновић, Угљеша Мрдић, Милутин Мркоњић, Оливера Недељковић, Бранислав Недимовић, Весна Недовић, Ивана Николић, Милица Николић, Слађана Николић, проф. др Жарко Обрадовић, Јасмина Обрадовић, Јелена Обрадовић, Марија Обрадовић, Милица Обрадовић, др Владимир Орлић, Виолета Оцокољић, проф. др Александра Павловић Марковић, Небојша Павловић, Лав-Григорије Пајкић, Гојко Палалић, Јован Палалић, Јасмина Палуровић, Биљана Пантић Пиља, Марко Парезановић, др Балинт Пастор, Снежана Пауновић, Золтан Пек, Горан Пекарски, Ђуро Перић, Тихомир Петковић, Љубо Петровић, Мира Петровић, Оља Петровић, Снежана Петровић, Ана Пешић, Оливера Пешић, Тамара Пилиповић, Ивана Поповић, Милена Поповић, Мисала Праменковић, Јустина Пупин Кошћал, Адријана Пуповац, Марина Рагуш, Милан Радин, Драгана Радиновић, Далибор Радичевић, Дијана Радовић, Никола Радосављевић, Предраг Рајић, Катарина Ракић, др Љубинко Ракоњац, Весна Ранковић, Иван Рибаћ, Маријан Ристичевић, Милан Савић, Милијана Сакић, Бранимир Спасић, Горан Спасојевић, Стефан Србљановић, Јелица Сретеновић, Весна Стамболић, Велибор Станојловић, Живота Старчевић, Звонимир Стевић, Весна Стјепановић, Момир Стојилковић, Душица Стојковић, проф. др Љубиша Стојмировић, Дејан Стошић, хаџи Милорад Стошић, Миленка Субић, Самир Тандир, Душко Тарбук, проф. др Горан Тасић, Иван Тасовац, Радован Тврдишић, Милош Терзић, Смиља Тишма, Ђорђе Тодоровић, Марија Тодоровић, Соња Тодоровић, др Александра Томић, Жељко Томић, Зоран Томић, Новица Тончев, Бојан Торбица, Самира Ћосовић, Акош Ујхељи, мр Славенко Унковић, др Емеше Ури, Милан Урошевић, Јахја Фехратовић, Тома Фила, Ненад Филиповић, Србислав Филиповић, Дубравка Филиповски, Арпад Фремонд, Мирсад Хоџић, Александра Чамагић, Ана Чарапић, Александар Чотрић, Александар Шапић, Драган Шормаз и Адам Шукало.

Пошто је потврђен мандат свим народним посланицима, председавајућа је, сагласно члану 101. став 4. Устава Републике Србије, констатовала да је Народна скупштина конституисана.

Након тога, народни посланици су, сагласно члану 17. Закона о Народној скупштини, положили заклетву.

Председавајућа је обавестила да ће народни посланици о наставку седнице бити благовремено обавештени.

Првог дана рада, седница је завршена у 11 часова и 30 минута.

**Други дан рада – 22. октобар 2020. године**

Седница је почела у 10 часова и 15 минута.

Седници је, у складу са чланом 3. Пословника Народне скупштине, председавала Смиља Тишма, најстарији народни посланик, којој су у раду помагали по један најмлађи народни посланик са четири изборне листе које су добиле највећи број посланичких места и то: Никола Лазић, најмлађи народни посланик са Изборне листе АЛЕКСАНДАР ВУЧИЋ – ЗА НАШУ ДЕЦУ, Дубравка Краљ, најмлађи народни посланик са Изборне листе ИВИЦА ДАЧИЋ – „Социјалистичка партија Србије (СПС), Јединствена Србија (ЈС) – Драган Марковић Палма“, Софија Максимовић, најмлађи народни посланик саИзборне листе АЛЕКСАНДАР ШАПИЋ – ПОБЕДА ЗА СРБИЈУ и Нандор Киш, најмлађи народни посланик са Изборне листе Савез војвођанских Мађара–Иштван Пастор, као и Бранко Маринковић, заменик генералног секретара Народне скупштине.

Председавајућа је констатовала да, према службеној евиденцији, седници присуствују 193 народна посланика, а применом електронског система за гласање утврђено је да је у сали присутно 227 народних посланика, односно да је присутна већина од укупног броја народних посланика и да постоје услови за рад Народне скупштине у смислу члана 88. став 5. Пословника Народне скупштине.

Према евиденцији Службе Народне скупштине, седници нису присуствовали, а нису обавестили о спречености, народни посланици: Марко Ђурић, Марко Зељуг, Драгомир Карић, Милан Кркобабић и проф. др Александра Павловић Марковић.

Након тога, председавајућа је обавестила да су у Народној скупштини, сагласно члану 22. Пословника, конституисане следеће посланичке групе:

- Посланичка група „Александар Вучић – за нашу децу“. За председника Посланичке групе одређен је народни посланик др Александар Мартиновић, а за његовог заменика народни посланик Сандра Божић,

* Посланичка група СОЦИЈАЛИСТИЧКА ПАРТИЈА СРБИЈЕ (СПС). За председника Посланичке групе одређен је народни посланик Ивица Дачић, а за његовог заменика народни посланик Ђорђе Милићевић,
* Посланичка група Социјалдемократска партија Србије. За председника Посланичке групе одређен је народни посланик Бранимир Јовановић, а за његовог заменика народни посланик Наташа Михаиловић Вацић,
* Посланичка група СПАС. За председника Посланичке групе одређена је народни посланик Марина Рагуш, а за њеног заменика народни посланик Радован Тврдишић,
* Посланичка група САВЕЗ ВОЈВОЂАНСКИХ МАЂАРА. За председника Посланичке групе одређен је народни посланик др Балинт Пастор, а за његовог заменика народни посланик Елвира Ковач,
* Посланичка група ПУПС – „Три П“. За председника Посланичке групе одређен је народни посланик Милан Кркобабић, а за његовог заменика народни посланик Мира Петровић,
* Посланичка група ЈЕДИНСТВЕНА СРБИЈА (ЈС). За председника Посланичке групе одређен је народни посланик Драган Д. Марковић, а за његовог заменика народни посланик Живота Старчевић,
* Посланичка група УЈЕДИЊЕНА ДОЛИНА - СДА САНЏАКА. За председника Посланичке групе одређен је народни посланик Шаип Камбери, а за његовог заменика народни посланик Енис Имамовић.

\* \*

\*

Након тога, народни посланици Братимир Васиљевић, Катарина Ракић и Жељко Томић, који нису положили заклетву приликом верификације мандата на седници одржаној 3. августа 2020. године, сагласно члану 17. Закона о Народној скупштини, положили су заклетву.

\* \*

\*

Затим је Народна скупштина наставила рад по дневном реду и прешла на **2. тачку дневног реда** **– ИЗБОР ПРЕДСЕДНИКА НАРОДНЕ СКУПШТИНЕ.**

Пре отварања претреса о предлогу кандидата за председника Народне скупштине, на повреду члана 103, а у вези са чланом 107. Пословника Народне скупштине, указао је народни посланик Енис Имамовић, а после објашњења које је дала председавајућа затражио је да се Народна скупштина, у Дану за гласање, изјасни о томе, после чега је на повреду члана 107. Пословника указао народни посланик Ђорђе Милићевић.

Председавајућа је обавестила да је, у складу са чланом 9. Пословника Народне скупштине, примила један предлог кандидата за председника Народне скупштине и да је за председника Народне скупштине предложен народни посланик Ивица Дачић, изабран са Изборне листе ИВИЦА ДАЧИЋ - „Социјалистичка партија Србије (СПС), Јединствена Србија (ЈС) - Драган Марковић Палма“.

Представник предлагача, народни посланик Ђорђе Милићевић, образложио је предлог.

Председавајућа је, сагласно члану 9. став 4. Пословника, отворила претрес о предлогу кандидата за председника Народне скупштине.

У претресу су учествовали народни посланици: Драган Д. Марковић, председник Посланичке групе ЈЕДИНСТВЕНА СРБИЈА (ЈС), Шаип Камбери, председник Посланичке групе УЈЕДИЊЕНА ДОЛИНА - СДА САНЏАКА (поводом чијег излагања се за реч јавио представник предлагача - народни посланик Ђорђе Милићевић, затим је на повреду Пословника указао народни посланик Енис Имамовић и затражио је да се Народна скупштина, у Дану за гласање, изјасни о томе, након чега су реплике разменили народни посланици Ивица Дачић и Шаип Камбери, а за реч се јавио представник предлагача - народни посланик Ђорђе Милићевић, коме је реплицирао народни посланик Енис Имамовић), Бранимир Јовановић, председник Посланичке групе Социјалдемократска партија Србије, др Балинт Пастор, председник Посланичке групе САВЕЗ ВОЈВОЂАНСКИХ МАЂАРА, проф. др Жарко Обрадовић, представник Посланичке групе СОЦИЈАЛИСТИЧКА ПАРТИЈА СРБИЈЕ (СПС), Мира Петровић, заменик председника Посланичке групе ПУПС - „Три П“, др Александар Мартиновић, председник Посланичке групе „Александар Вучић - за нашу децу“, Мисала Праменковић, Владан Глишић, Верољуб Арсић, др Александра Томић, Марија Јевђић, Сандра Божић, Самир Тандир, Дарко Лакетић, Снежана Пауновић, Маја Гојковић, Живота Старчевић, Милован Дрецун, др Весна Ивковић, Александар Марковић, Енис Имамовић (затим је на повреду члана 107. Пословника указао народни посланик проф. др Жарко Обрадовић, а за реч се јавио представник предлагача, народни посланик Ђорђе Милићевић), Маријан Ристичевић и Миленко Јованов (затим је председавајућа, сагласно члану 27. и члану 87. ст. 2. и 3. Пословника, продужила рад Народне скупштине и после 18,00 часова).

\* \*

\*

Народна скупштина је, на основу члана 133. Устава Републике Србије, члана 23. став 2. Закона о Влади и члана 279. Пословника Народне скупштине, констатовала да је Ивица Дачић поднео оставку на функцију првог потпредседника Владе и министра спољних послова и да му је, даном констатације оставке, престао мандат члана Владе.

\* \*

\*

Након излагања представника предлагача - народног посланика Ђорђа Милићевића председавајућа је закључила претрес и сагласно члану 9. став 5. Пословника, утврдила Листу кандидата за председника Народне скупштине на којој је један кандидат - народни посланик Ивица Дачић.

Пре приступања избору председника Народне скупштине, председавајућа је подсетила да је потребно да Народна скупштина одлучи да ли ће се о избору за председника гласати тајно или јавно, а јавно се гласа прозивком народних посланика и предложила да се избор председника Народне скупштине обави јавним гласањем - прозивком народних посланика.

Народна скупштина је, већином гласова (од 229 присутних народних посланика, 217 је гласало за, два против, а десет није гласало), прихватила предлог председавајуће да се избор председника Народне скупштине обави јавним гласањем - прозивком народних посланика.

Затим је Народна скупштина приступила јавном гласању за избор председника Народне скупштине прозивком народних посланика на начин и по поступку утврђеном чланом 131. Пословника.

Након спроведеног јавног гласања - прозивком народних посланика и утврђивања резултата гласања, председавајућа је обавестила да је од 226 народних посланика који су приступили гласању за кандидата за председника Народне скупштине Ивицу Дачића, гласало 225 народних посланика, а један је гласао против.

На основу резултата гласања, председавајућа је констатовала да је Народна скупштина, већином гласова свих народних посланика, изабрала Ивицу Дачића за председника Народне скупштине и честитала му на избору.

Затим се председник Ивица Дачић обратио народним посланицима и захвалио на поверењу које су му указали избором за председника Народне скупштине.

**3. тачка дневног реда** **– ИЗБОР ПОТПРЕДСЕДНИКА НАРОДНЕ СКУПШТИНЕ**

Председник Народне скупштине је подсетио да је чланом 14. Пословника Народне скупштине прописано да Народна скупштина утврђује број потпредседника на предлог председника Народне скупштине. Сагласно наведеној одредби Пословника и обављеним консултацијама са представницима посланичких група, председник је предложио да Народна скупштина утврди да у овом сазиву има шест потпредседника.

Затим је председник обавестио да је, у складу са чланом 15. Пословника Народне скупштине, примио предлог за шест кандидата за потпредседнике Народне скупштине и да су кандидати за потпредседнике Народне скупштине народни посланици: др Владимир Орлић, изабран са Изборне листе AЛЕКСАНДАР ВУЧИЋ - ЗА НАШУ ДЕЦУ, Стефан Кркобабић, изабран са Изборне листе АЛЕКСАНДАР ВУЧИЋ - ЗА НАШУ ДЕЦУ, Радован Тврдишић, изабран са Изборне листе АЛЕКСАНДАР ШАПИЋ - ПОБЕДА ЗА СРБИЈУ, Марија Јевђић, изабрана са Изборне листе ИВИЦА ДАЧИЋ - „Социјалистичка партија Србије (СПС), Јединствена Србија (ЈС) – Драган Марковић Палма“, Елвира Ковач, изабрана са Изборне листе Савез војвођанских Мађара - Иштван Пастор и Муамер Зукорлић, изабран са Изборне листе Академик Муамер Зукорлић – Само право – Странка правде и помирења (СПП) – Демократска партија Македонаца (ДПМ)/ Akademik Muamer Zukorlić – Samo pravo – Stranka pravde i pomirenja (SPP) – Demokratska partija Makedonaca (DPM)/ Академик Муамер Зукорлић – Само право – Странка на правда и помиреније (СПП) – Демократска партија на Македонците (ДПМ).

Након тога, председник је отворио претрес о предлогу кандидата за потпредседнике Народне скупштине.

С обзиром да се нико од народних посланика није јавио за реч, председник је закључио претрес.

Народна скупштина је, већином гласова (од 228 присутних народних посланика, 220 је гласало за, а осам није гласало), утврдила да у овом сазиву има шест потпредседника.

Затим је председник, сагласно члану 16. став 5. Пословника, по азбучном реду презимена, утврдио Листу кандидата за потпредседнике Народне скупштине:

1. Муамер Зукорлић,

2. Марија Јевђић,

3. Елвира Ковач,

4. Стефан Кркобабић,

5. др Владимир Орлић и

6. Радован Тврдишић.

Пре преласка на гласање, председник је подсетио да, ако Народна скупштина одлучи да се гласа јавно, према члану 17. став 2. Пословника, гласа се прозивком.

Такође, председник је подсетио да Народна скупштина, према члану 104. став 1. Устава Републике Србије, бира потпредседнике Народне скупштине већином гласова свих народних посланика, након чега је Народна скупштина приступила гласању.

Народна скупштина је, већином гласова (од 228 присутних народних посланика, 224 су гласала за, један против, а три нису гласала), прихватила предлог председника да се избор потпредседника Народне скупштине обави јавним гласањем, прозивањем народних посланика.

Затим је Народна скупштина приступила јавном гласању за избор потпредседника Народне скупштине прозивањем народних посланика на начин и по поступку утврђеном чланом 131. Пословника.

Пошто је закључио гласање и саопштио да су за кандидате Муамера Зукорлића, Елвиру Ковач, Стефана Кркобабића и др Владимира Орлића гласала 224 народна посланика, а један се уздржао, а да је за кандидата Радована Тврдишића гласало 225 народних посланика, председник је констатовао да су кандидати: Муамер Зукорлић, Марија Јевђић, Елвира Ковач, Стефан Кркобабић, др Владимир Орлић и Радован Тврдишић, добили већину гласова свих народних посланика и да су изабрани за потпредседнике Народне скупштине, након чега је, у име народних посланика и у своје име, честитао потпредседницима Народне скупштине на избору.

**4. тачка дневног реда** **– ИМЕНОВАЊЕ ГЕНЕРАЛНОГ СЕКРЕТАРА НАРОДНЕ СКУПШТИНЕ**

Председник Народне скупштине отворио је претрес о Предлогу за именовање генералног секретара Народне скупштине.

С обзиром да се нико од народних посланика није јавио за реч, председник је закључио претрес.

Народна скупштина је, већином гласова од укупног броја народних посланика (од 224 присутна народна посланика, 217 је гласало за, а седам није гласало), именовала Вељка Одаловића за генералног секретара Народне скупштине Републике Србије.

Председник је, у име народних посланика и у своје име, честитао Вељку Одаловићу на именовању за генералног секретара Народне скупштине.

**5. тачка дневног реда** **– ИЗБОР ЧЛАНОВА РАДНИХ ТЕЛА НАРОДНЕ СКУПШТИНЕ**

Председник Народне скупштине је, сагласно члану 192. став 3. Пословника Народне скупштине, отворио јединствени претрес оПредлогу одлуке.

С обзиром да се нико од народних посланика није јавио за реч, председник је закључио јединствени претрес оПредлогу одлуке.

Народна скупштина је, већином гласова од укупног броја народних посланика (од 224 присутна народна посланика, 220 је гласало за, а четири нису гласала), усвојила Предлог одлуке о избору чланова и заменика чланова одбора Народне скупштине Републике Србије, у целини.

Након тога, Народна скупштина је, сагласно члану 103. став 6. Пословника, прешла на одлучивање о повредама Пословника на које је, у току седнице, указао народни посланик.

Народна скупштина је одлучила да није било повреде члана 103, а у вези са чланом 107. Пословника Народне скупштине, на коју је указао народни посланик Енис Имамовић, на седници 22. октобра 2020. године, у 10 часова и 25 минута (од 220 присутних народних посланика, три су гласала за, 40 против, а 177 није гласало) и да није било повреде Пословника (није наведен члан на који се повреда односи), на коју је указао народни посланик Енис Имамовић, на седници 22. октобра 2020. године, у 11 часова и 37 минута (од 218 присутних народних посланика, 16 је гласало против, а 202 нису гласала).

Пошто је Народна скупштина обавила разматрање свих тачака дневног реда ове седнице и одлучивање о њима, председник Народне скупштине је, сагласно члану 102. Пословника Народне скупштине, закључио Прву седницу Народне скупштине Републике Србије у Дванаестом сазиву.

Седница је закључена у 17 часова и 25 минута.

ГЕНЕРАЛНИ СЕКРЕТАР ПРЕДСЕДНИК

Вељко Одаловић Ивица Дачић